google/wiki40b huggingface dataset:
Canudema

Utseende

En middelsstor (14 millimeter), avlang, brun oldenborre. Oversiden er fløyelsaktig uten påfallende hår.

Utbredelse

Slekten er endemisk for Sokotra.
Bente Mikkelsen

Biografi

Mikkelsen er utdannet lege og er spesialist i fødselshjelp og kvinnesykdommer (1996) og har mastergrad i helseadministrasjon og ledelse ved Institutt for Helseledelse og Helseøkonomi, Universitetet i Oslo (2001 og 2015) samt utdanning i Executive Global Health Diplomacy, The Graduate Institute, Geneva (2014).
Hun jobbet som lege ved Sykehuset Østfold og Rikshospitalet, inntil hun i 2001 tiltrådte som viseadministrerende direktør i Helse Øst, hvor hun tok over som administrerende direktør januar 2006. Hun var administrerende direktør for Helse Sør-Øst fra 21. mai 2007 til 1. november 2012. I løpet av årene hun ledet helseregionen, startet en av de mest omfattende omorganiseringsprosesser i norsk helsevesen. Prosessen var politisk initiert.
Fra 2013 har hun vært ansatt i Verdens helseorganisasjon, WHO, der hun arbeider innen global helse,  ikke-smittsomme sykdommer, og leder sekretariatet for the Global Coordination Mechanism on noncommunicable diseases for å bringe medlemsland, FN-organisasjoner, akademi, sivilt samfunn og privat sektor sammen for å redusere  prematur dødelighet fra kreft, diabetes, hjerte-kar og lungesykdommer. Mikkelsen har innehatt flere tillitsverv. Hun har blant annet vært leder i Østfold Lægeforening (1994–1997), leder i Overlegeforeningen (2000) og sentralstyremedlem i Den norske legeforening (1998–2001). Hun har vært styreleder i en rekke sykehusstyrer og innehatt flere internasjonale tillitsverv. Hun har dessuten vært styreleder i  Den Norske Turistforening, avd. Oslo og omegn, og medlem av representantskap og valgkomite i Kommunal Landspensjonskasse, KLP.
Bente Mikkelsen er opprinnelig fra Sarpsborg. Hun er gift og har tre barn.
Coutances

Geografi

Coutances ligger på Cotentinhalvøya, 12 km fra vestkysten. Sentrum ligger på en odde hvor katedralen er det høyeste punktet. Nedenfor renner Soulles, en kystelv og sideelv til Siena. Byens topografien har stundom gitt byen kallenavnet «Toledo Cotentin.

Historie

Hovedstaden til den galliske stammen unellerne fikk det romerske navnet Constantia i 298 e.Kr. under regimet til keiser Konstantius I (på latin Constantius Chlorus). Området rundt ble på latin kalt for pagus Constantinus, noe som senere forte til at halvøya ble hetende Cotentin.
Den første biskopen var sankt Saint Ereptiolus (Éreptiole) på 400-tallet.
Byen ble ødelagt av vikinger i 866, og siden ble den erobret, sammen med resten av Cotentinhalvøya, av normannerne og underlagt hertugdømmet Normandie. Det var først på 1000-tallet ved ankomsten av den nye biskop, Geoffrey de Montbray, Vilhelm Erobrerens høyre hånd, som førte til at byen ble gjenfødt og fikk ny blomstring og katedral i romansk stil. Den ble innviet i 1056. Senere ga biskop Hugues de Morville (1208–1238) domkirken sin gotiske form etter at den franske kongen invaderte Normandie i 1204.
Under religionskrigen eller hugernotterkrigen i 1562 ble katedralen plyndret av hugenottene. De fanget biskopen Arthur de Cosse og tvang ham til å sitte baklengs på et esel med dyrets hale i hendene.
Fram til 1569 hadde biskopen av Coutances også jurisdiksjon av Kanaløyene.
Tidlig på 1700-tallet sørget byens ordfører, baron Duhamel, for en omforming av byplanen hvor det ble bygget hus og boulevarder som avlastet sentrum. Det ble også dannet parker.
Under den andre verdenskrig, den 17. juli 1944, ble byen bombet og hvor det for første gang ble benyttet napalm. Over 300 mennesker ble drept. Hovedansvarlig for oppbyggingen var arkitekten Louis Arretche som forsøkte å finne tilbake til byens tidligere jeg, men med moderne fasiliteter.

Politikk og økonomi

Byen har tradisjonelt ligget innenfor det politiske spektrum, noe resultatene fra ulike valg viser. Økonomien er sentrert rundt jordbruksprodukter. En ost som bærer byens navn er godt kjent, og det er også en egen storferase ved navn SOCOPA.
Et firma som produserer høyteknologi som trykte kretser, Elvia, er basert i Coutances.
Historisk sett har Coutances vært kjent som den juridiske hovedstad i området med sin høyesterettsdomstol og andre rettsinstanser.
Det finnes tre høgskoler (Prévert, Germain, Guerard) og en landbruksskole. Coutances er en by i Frankrike som har fleste skoler i forhold til befolkningsantallet.

Severdigheter

Coutanceskatedralen er en av de mest betydningsfulle bygninger i normannisk arkitektur og inneholder et kapell og glassvinduer dedikert til helgenen Marcouf. Biskopen av Coutances utøvde kirkelig jurisdiksjon av Kanaløyene fram til reformasjonen.
Coutances huser også en velkjent botanisk hage og et kunstmuseum.
Nasjonal behandlingstjeneste for revmatologisk rehabilitering

Nasjonal behandlingstjeneste for revmatologisk rehabilitering, forkortet NBRR, før 2012 forkortet NRRE, er en landsdekkende rehabiliteringstjeneste lokalisert ved Revmatologisk avdeling, Diakonhjemmet sykehus, i Oslo. Tjenesten ble etablert i 1999 som en del av Nasjonal kompetansetjeneste for revmatologisk rehabilitering. Tjenesten tilbyr tverrfaglig rehabilitering for pasienter med kronisk inflammatorisk revmatisk sykdom.
Laskin kullkraftverk

Laskin kullkraftverk er et varmekraftverk utenfor Aurora i delstaten Minnesota i det sentrale USA. Det har en installert produksjonskapasitet på 110 MW, fordelt på 2 enheter. Operatør er Minnesota Power Co.
Anlegget ble bygget ut i årene 1950–1953. Brenselkilden er kull.
Avkom

Avkom (norr. afkæmi) er barn eller etterkommere. Avkom etter pattedyr kalles generelt for unger (av og til også etterkommere), men for forskjellige arter har man gjerne også forskjellige benevnelser på avkommet.
I så måte kalles avkom etter mennesker normalt barn, hos hundelignende rovpattedyr for valp, hos sau for lam, hos geit for killing, hos drøvtyggere for kalv, hos upartåede hovdyr for føll, hos fisk for yngel, og så videre. Slikt avkom er tradisjonelt et resultat av kjønnet formering.
 To individer er av samme art om de kan få avkom med hverandre som igjen kan få egne avkom.
Niels Christensen Arctander

Niels Christensen Arctander (født rundt 1660 i Viborg, død 1700) var en dansk prest og salmedikter. Han var kapellan i Visselbjerg, og er som salmedikter representert i den danske salmeboken fra 1912 med oversettelse fra tysk til dansk av salmen «Jesu, deine tieffe Wunden» av Johann Heermann. Denne oversettelsen finnes også i Norsk Salmebok og i den danske salmeboken fra 2002 samt den svenske fra 1986.
Film & Kino

Film & Kino er en bransjeorganisasjon for kino- og videobransjen i Norge, og det tidligere navnet på tidsskriftet Cinema.
Organisasjonen forvalter Norsk kino- og filmfond og gir støtte til import og distribusjon av film samt utvikling av kino- og videobransjen. Film & Kino har vært ansvarlig for den nasjonale digitaliseringen av de norske kinoene og administrerer nå driften knyttet til digitaliseringen. Lene Løken er administrerende direktør i organisasjonen.
Film & Kino har siden 1987 hatt ansvaret for Bygdekinoen.

Historie

Organisasjonen ble stiftet i 1917 under navnet Kommunale Kinematografers Landsforbund (KKL). KKL opprettet Norsk kino- og filmfond i 1970, som finansierer støtteordninger og drift av organisasjonen. I 2002 endret KKL navnet på organiasjonen til Film & Kino.

Tidsskriftet Film & Kino

I 1930 ble Norsk Filmblad opprettet. Tidsskriftet endret navn til Film & Kino i 1965, og ble deretter et månedlig løssalgsmagasin. Tidsskiftet ble finansiert av bransjeorganisasjonen ved samme navn, men var redaksjonelt uavhengig. Fra 1. januar 2012 ble tidsskriftet Film & Kino overført til ny eier og skiftet navn til Cinema.
Dilemma

Et dilemma er et valg mellom to muligheter, der ingen av dem er et entydig bedre valg.
Studentsamskipnaden i Oslo og Akershus

Studentstyring

SiO ledes av et hovedstyre, som blant annet fastsetter semesteravgiften og hvilke tilbud samskipnaden skal tilby studentene. Hovedstyret er det øverste organet i SiO og flertallet i styret består av studentrepresentanter som velges av Velferdstinget i Oslo og Akershus, der alle studentdemokratiene ved de tilknyttede lærestedene er representert. I tillegg består styret av representanter fra utdanningsinstitusjonene og de ansatte i studentsamskipnaden.
Velferdstinget vedtar hvert år budsjettprioriteringer for SiO, som legger føringer på hva SiOs hovedstyre vedtar i sitt endelige budsjett. Dessuten er det Velferdstinget som velger studentrepresentanter i alle delstyrene i SiO, slik som styret for Studentkaféene, SiOs boligstyre osv.

Tilbud

SiO tilbyr en rekke tjenester for studentene som har betalt semesteravgiften (67.000 studenter), blant annet nesten 9000 studenthybler og leiligheter, fem treningssentre, kaféer og kaffebarer, helsetjeneste, rådgivningstjeneste, karriereveiledning, barnehage og tilrettelegging for studentaktiviteter. Tilbudene har som mål å bidra til et bedre studentliv, studiemestring og prestasjon.
Gjødselpumpe

Farer i bruk

Gjødsel som har stått lenge kan få aerob gjæring, og når det da røres i den gjødsla kan det føre til gassutvikling der oksygenet forsvinner. Det er en rekke eksempler der dette har ført til død både for folk og fe. Derfor bør ikke gjødselpumper brukes med mindre det er god lufting og litt vind. I gjødselkjellere med et komposteringssystem vil denne faren være minimert.
Vanlig lundfly

Utseende

Et middelsstort (vingespenn 37 – 42 mm), gråbrunt nattfly. Forvingen har vanligvis alle de vingetegningene som er typiske for nattfly tydelige, men kjennes lett på den trekantede, brunsvarte flekken (tappmerket) bak ringmerket i forvingens midtfelt. Forvingen har en tydelig, brunsvart lengdestrek (rotstrek) ved roten og to tynne men tydelige mellomlinjer som avgrenser vingenes midtfelt. Disse nærmer seg ikke så mye hverandre mot vingens bakkant som hos mange lignende arter, avstanden mellom dem ved bakkanten er godt over halvparten av avstanden ved framkanten. Fra den indre mellomlinjen går det ut en kraftig, brunsvart, trekantet (tannformet) flekk – tappmerket – som når halvveis til ytre mellomlinje. Nyre- og ringmerkene er lyse, mørkkantede og tydelige. Langs ytterkanten går det en hvit tverrlinje (bølgelinjen) som danner en w i midten. Bavingen er lysgrå.

Levevis

Arten kan påtreffes i mange ulike habitater. Larvene kan leve både på løvtrær, busker og urter, blant andre kjemper (Plantago spp.) og syrer (Rumex spp.). De voksne sommerfuglene flyr om natten i juni – juli og kommer gjerne til lys.

Utbredelse

Brunt lundfly er utbredt i hele Europa. I Norge er den vanlig nord til Sør-Trøndelag.
Theodor Westergaard

Biografi

Westergaard hadde en streng oppvekst som adoptivbarn hos handelsmannen Peder Madsen Westergaard i Nyboder, en forstad til København. Etter en tid som kontorlærling knelte Theodor i 1892 ned ved Frelsesarmeens botsbenk til tross for morens og den avdøde farens motstand. Han ble en hyppig spaltist i Krigsropet og fikk jobb i hovedkvarteret, før han i 1895 ble løytnant og startet på Frelsesarmeens Krigsskole. Sammen med andre offiserer lyktes Westergaard å under mye lokal motstand etablere kontor i Køge og Fredensborg, og ble forfremmet til kaptein og privatsekretær under oberst Johan Ögrim (1853–1938), såvel som korpsleder i Næstved og dernest Odense.
Han ble i 1898 gift med medstudent og offiser Mette Juliane Kathrine Larsen (1876–1946) fra Middelfart i Danmark, og dro til Norge som privatsekretær og tolk for kommandør William Ridstel, i 1900 forfremmet til ensein og i 1902 forflyttet til Trondheim og året etter tilbake til Oslo som leder av Frelsesarmeen Tempelet korps med fulle hus. I Bergener han blant annet tolk for predikanten Samuel Logan Brengle (1860–1936), og blir adjutant og i tre år reisende sekretær for det norske hovedkvarter med ansvar for samaritanarbeid.
Etter en lengre sykdomsperiode ble han aspirantsekretær i Danmark og tolk for ho Lucy Booth-Hellberg (1868–1953), leder for den danske Frelsesarmeen, og i 1911 tolk og ledsager for armeens stifter, han William Booth (1929–1912). I 1912 blir han major, sendt til Island og er æresvakt ved William Booths båre. Så ble han i 1914 nasjonal barne- og ungdomssekretær i Danmark. Fra 1919 var han brigader stasjonert i Oslo som krigsskolesjef, fra 1922 oberstløytnant og fra 1926 divisjonssjef for et trettitall korps i Nottingham og Derby i England. I 1929 får Westegaard ordre som sjefsekretær for Frelsesarmeen i Nederland og blir endog oberst og Nederlands representant i begravelsen til general Bramwell Booth (1856–1929).
Etter tre år i Nederland etterfulgte Westergaard kommandørløytnant R. Gundersen som leder i Finland. Her drev han nødhjelpsarbeid og startet fengselsarbeid. Den siste kongressen Westergaard hadde i Finland ble ledet av general Evangeline Booth (1865–1950). Hans siste oppdrag var å være leder for Frelsesarmeen i Norge fra 1935 til sin død i 1941. Han valgt til formann i Kristenfolkets edruskapsråd (stiftet 1925), døde på Bethanien sykehus og ble begravet fra Calmeyergatens Misjonshus med tusenvis i gatene.
Blant hans sju barn var Kaare Westergaard (1907–1976) norsk leder fra 1962 til 1966 og i Nederland fra 1966 til 1971. En annen sønn, Thorbjørn Westergaard var en tid landssekretær i Den norske sjømannsmisjon.
230-årene

-- 230 -- 231 -- 232 -- 233 -- 234 -- 235 -- 236 -- 237 -- 238 -- 239
Tiårsoversikt
Sheriff

Australia

I Australia ble sheriffembetet innført i 1824. Innholdet i embetet varierer mellom delstatene, og har også endret seg over tid. Tidligere var oppgavene å fullbyrde rettskraftige dommer, lede likskuer, transportere fanger, styre fengslene og å sørge for at det fantes en bøddel som kunne utføre henrettelser. Etterhvert har de fleste av oppgavene blitt fordelt på andre, og sheriffens hovedoppgave er å sørge for at sivilrettslige dommer blir fullbyrdet og at rettegangsbøter blir inndrevet, herunder å inndrive dette gjennom tvangssalg, samt å stå for sikkerheten under rettsforhandlinger og bestyre jurysystemet.

Canada

I en del jurisdiksjoner i Canada, på provinsnivå og lavere, har man sheriffer som sørger for sikkerhet under rettsforhandlinger, transport av domfelte, forkynnelse av rettspapirer og fullbyrdelse av sivilrettslige dommer. Sheriffene er i canadisk straffelov definert som Peace Officers, og har i mange tilfeller politimyndighet. På steder hvor man ikke har en sheriffmyndighet er det provinspolitiet eller Royal Canadian Mounted Police som utfører oppgavene.

India

Tre indiske byer – Mumbai, Chennai og Kolkota – har sheriffmyndigheter. Embetet er upolitisk og uten spesielle fullmakter. Sheriffene presederer ved visse offisielle funksjoner, og ønsker utenlandske dignitærer velkommen. I protokollisten er posten nummer to etter borgermesteren.

England

Se High Sheriff.

Sheriff og marshal

I forholdet mellom marshal og sheriff gjelder følgende:
Marshal (eller city marshal) er en av bystyret eller magistraten (dommeren) utnevnt person for å være lovens utøvende makt i en by. Hans jurisdiksjon er innenfor bygrensen, men han kan forfølge en lovbryter for pågripelse hvorsomhelst. Har som oftest en eller ingen deptuty marshal.
Dog kan en marshal utnevne midlertidige assistenter som utøver embetet kollektivt sammen med marshalen, det kalles en posse. Det finnes både marshal’s posse og sheriff´s posse.
Disse brukes til pågripelse av mistenkte og rømlinger, samt vaktoppdrag.
En annen type rettshåndhever er bykonstabelen (town constable) som til forskjell fra marshal ikke tar hånd om andre lovbrudd enn forseelser (misdemeanors) og tredjegrads-forbrytelser (third degree felonies), som er slikt som hærverk, fortkjøring og lignende.
En marshal er underordnet en sheriff, det er også bykonstabelen, men de andre politimyndighetene har såkalte «fulle fullmakter», noe som innebærer at de ikke er underordnet politimyndigheter som omfatter de lokale politimyndighetenes  områder. Det innebærer at en delstatspoliti (state police) ikke har kommandomyndighet over en sheriff (eller bypoliti, police department). Dog har disse instansene jurisdiksjon over visse typer lovbrudd i de lokale politimyndighetenes områder.
Aigyptos

Aigyptos (gresk: Αἴγυπτος) var en konge av Egypt i gresk mytologi. Han var sønn av kong Belos av Egypt og najaden Ankhione, og ifølge myten var det ham Egypt ble oppkalt etter.
Han var gift med najaden Kaliadne som han fikk tolv av sine femti sønner med. Deres navn var Eurylokhos, Phantes, Hermos, Dryas, Perithenes, Potamon, Kisseus, Lixos, Bromios, Imbros, Polyktor og Khthonios.
Aigyptos ble drept av danaidene som var tolv døtre av hans svigerinne Polyxo. Disse tolv døtre giftet seg med hans tolv sønner, og alle utenom Hypermestra drepte sine menn under bryllupsnatten.
Greatfirewallofchina.org

Greatfirewallofchina.org (altså Great Firewall of China) er et nettsted basert i Nederland som tar mål av seg til å gi nåtidssvar på om gitte websider på internettet er alment tilgjengelige for vanlige brukere i Folkerepublikken Kina. Navnet på nettstedet, Den store kinesiske brannmur, er et ordpill på den kinesiske mur.
Folkerepublikken Kina har tradisjonelt alltid holdt våkent øye med alle massemedier. Etter internettets raske vekst fra 1990-årene har man i Kina stadig utviklet nye måter å utøve sensur på for å kontrollere dette verdens mest demokratiske medium. Det er dermed ikke alt materiale på internettet som er nedlastbart i Kina.
Den organiserte aktivitet for å overvåke internettet går under navnet Gullskjoldprosjektet 金盾工程 (pinyin: Jīndùn Gōngchéng), som ligger inn under Ministeriet for Offentlig Sikkerhet. Det ble organisert i 1998.
Greatfirewallofchina.org hevder at det er anslagsvis rundt 30 000 kinesiske offentlig ansatte som overvåker internettrafikk og blokkerer tilgang til materiale som vurderes som uønsket. Når det skrives inn sensitive ord som democracy, Falun Gong eller porno i en søkemaskin vil det normalt utløse en error-respons.
Hele websteder kan også være blokker dersom det anses at innholdet er for sensitivt. Det er også slik at enkeltsider på ellers tilgjengelige websteder blokkeres dersom det aktuelle sideoppslaget utløser melding til sensurmekanismene. I dette siste tilfellet vil et søk på Greatfirewallofchina.org kunne gi feilaktig opplysning dersom bare selve websidens navn skrives inn i dets søkevindu.
Både innenfor og utenfor Kina har en rekke akademikere, sikkerhetseksperter og hackere lenge forsøk å hacke den kinesiske nettsensuren. Resultatene er så langt at det lar seg gjøre, men samtidig har også den kinesiske motpart betydelig kompetanse hva gjelder å utvikle mottiltak mot dette. Det er også et spørsmål hvorvidt den jevne kineser som går online behersker omgåelsesmanøvrene, som krever mer enn alminnelig innsikt.
Motohiro Yamaguchi

Japans herrelandslag

Motohiro Yamaguchi spilte 58 landskamper for Japans herrelandslag, og deltok for Japan under VM i fotball 1998.
Fluidisert sjikt-forbrenning

Fluidisert sjikt forbrenning (FSF) (omtales også som FBC, etter det engelske navnet; Fluidized bed combustion) er en forbrenningsteknologi benyttet for mellomstore og store forbrenningsanlegg (20 MW og oppover) for enten kull, biobrensel eller avfall.

Virkemåte

Brennkammeret til FSF er formet som et vertikalt rør hvor det i bunn er en seng med blanding av inert materiale, som ofte består av sand. Luft blåses opp gjennom spesielle hull på bunnen av brennkammeret, og avfallet blir matet inn fra siden og brennes. Dette gjør at man får en boblende eller sirkulerende blanding av sand, brensel og aske, avhengig av om anlegget er av såkalt boblende fluidisert sjikt (BFS) eller sirkulerende fluidisert sjikt (SFS). Innholdet av inert material er mellom 90 og 98 prosent av blandingen mellom brensel og avfall.
I en BFS- ovn er hele sjiktet med smeltet sand og aske i bunnen av brennkammeret og aske tas ut fra røykgassen eller i bunn av kammeret. I en ovn basert på SFS er blandingen mer uniformt fordelt og sirkulerer kontinuerlig. Sandpartiklene følger med røykgassen og blir separert i en syklon, før de igjen blir reinjisert i brennkammeret. Kontinuerlig påfylling av inert materiale er i begge tilfeller nødvendig, da mye tas ut gjennom aska.

Fordeler

Den høye andelen med inert materiale representerer en termisk masse som sørger for stabil temperatur. Den sørger også for god blanding og varmeoverføring med brenselet, som fører til god forbrenning med lavt luftoverskudd. For å hindre at partiklene sintrer, holdes forbrenningstemperaturen i det fluidiserte sjiktet normalt ikke høyere enn 650 °C, mens temperaturen høyere opp i brennkammeret er mellom 850 – 950 °C. Lavt luftoverskudd og forholdsvis lav forbrenningstemperatur fører til generelt lave utslipp av NOx.

Avfall som brensel

Bruk av avfall som brensel i en FSF- ovn er riktignok en god del mer komplisert enn bruk av biomasse. Avfallet må forbehandles til såkalt foredlet avfallsbrensel (FAB) og rives opp i mindre biter. Et minimum av ubrennbare materialer kan tilføres i prosessen slik at metall, glass etc. må fjernes mekanisk. Hvis ikke kan dette smelte og tette luftinnførselskanalene i bunn av brennkammeret. En hammermølle knuser/river avfallet i mindre biter. Partikkeldiameteren for FSF-brensel bør være mindre enn 150 mm. Forbehandlingen gjør at brennverdien og brennegenskapene til brenselet stiger, men er et veldig fordyrende ledd i prosessen. Riktignok vil lavere utslipp føre til enklere og billigere metoder for rensing av røykgassen.
Forbrenning av avfall har siden 1960 blitt utført i ovner med FSF-teknologi.
Desertering

Norge

I Norge er straffen fengsel fra tre måneder til to år, eller inntil tre år om deserteringen skjedde fra et fartøy. I krigstid øker straffen fra ett til åtte år. Straffen øker fra tre til 12 år per deltaker om flere deserterer sammen og lederen av gruppen kan få fra åtte års fengsel til livstidsfengsel.
Fort Astoria

Fort Astoria (også kalt Fort George) var den primære stasjonen for pelshandel for John Jacob Astors selskap Pacific Fur Company (PFC). En maritim kontingent av PFC-mannskap ble sendt dit ombord skipet Tonquin, mens et annet reisefølge dro over fjell og land fra St. Louis. Denne sistnevnte gruppen ble i ettertid kjent som Astorekspedisjonen (Astor Expedition). 
Fortet ble bygd ved munningen av Columbia River i 1811, og var den første amerikanskeide bosetting ved Stillehavskysten. 
North West Company (NWC) kjøpte ut PFC i 1813, og disse omfattet Fort Astoria. De gav stedet det nye navn Fort George og tok det i bruk som hovedkvarter for sin virksomhet helt i vest, primært for Colombia-vassdraget. I 1821 inkorporerte Hudson's Bay Company Fort George i sitt nettverk av handelsstasjoner da det absorberte NWC. Åpningen av Fort Vancouver i 1825 var ment for å muliggjøre en flytting av hovedkvarteret til bedre beliggenhet. Fort George ble oppgitt i 1825, men det ble gjenåpnet senere det det ble mer av sjøfarende handelsvirksomhet.